CELEX: 52020PC0142
Language: da
Date: 2020-04-02
Title: Forslag til EUROPA-PARLAMENTETS OG RÅDETS FORORDNING om ændring af forordning (EU) nr. 1379/2013 og forordning (EU) nr. 508/2014 for så vidt angår særlige foranstaltninger til afbødning af konsekvenserne af covid-19-udbruddet for fiskeri- og akvakultursektoren

EUROPA-KOMMISSIONEN
            Bruxelles, den 2.4.2020
            COM(2020) 142 final
            2020/0059(COD)
            Forslag til
            EUROPA-PARLAMENTETS OG RÅDETS FORORDNING
            om ændring af forordning (EU) nr. 1379/2013 og forordning (EU) nr. 508/2014 for så vidt angår særlige foranstaltninger til afbødning af konsekvenserne af covid-19-udbruddet for fiskeri- og akvakultursektoren
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               
                  Covid-19-udbruddet har ramt medlemsstaterne på en pludselig og dramatisk måde med store følgevirkninger for deres samfund og økonomier, eftersom den økonomiske aktivitet er faldet brat. Dette har skabt en ekstraordinær situation for hele EU, som kræver, at alle tilgængelige ressourcer på EU- og medlemsstatsniveau mobiliseres for at overvinde de hidtil usete udfordringer i forbindelse med covid-19-udbruddet.
               
               
                  Med henblik på omgående at bekæmpe krisen foreslog Kommissionen den 13. marts 2020 et "investeringsinitiativ som reaktion på coronavirusset", der tager sigte på at fremme investeringer ved straks at mobilisere disponible likviditetsreserver i de europæiske struktur- og investeringsfonde. Den 19. marts 2020 vedtog Kommissionen nye rammebestemmelser for statsstøtte.
               
               
                  Medlemsstaternes mulighed for at gribe ind på fiskeriområdet er imidlertid begrænset af bestemmelserne for Den Europæiske Hav- og Fiskerifond (EHFF), som ikke på nuværende tidspunkt giver mulighed for at yde støtte til de mest presserende foranstaltninger til at overvinde virkningerne af covid-19-udbruddet. Disse begrænsninger indskrænker medlemsstaternes mulighed for at anvende EHFF til at bekæmpe krisen.
               
               
                  Fiskeri- og akvakultursektoren er særlig hårdt ramt af markedsforstyrrelser, der er forårsaget af et betydeligt fald i efterspørgslen. Lukningen af salgscentre, markeder, salgssteder og distributionskanaler har ført til et betydeligt fald i priser og mængder. Faldet i efterspørgslen og priserne har sammen med forsyningskædens sårbarhed og kompleksitet (letfordærvelige produkter, et stort behov for arbejdskraft) betydet, at fiskeriet og produktionen af fiskevarer er tabsgivende. Fiskerne tvinges derfor til blive i havn, og akvakulturproducenterne er nødt at kassere eller destruere produkter inden for få uger, eller de vil skulle afholde ekstraordinære omkostninger til forvaltning af bestandene, herunder til mere plads og foder til udvoksede fisk, der ikke kan slagtes på grund af faldende efterspørgsel. Den hurtige tilbagegang rammer især fiskere, der driver kystnært småfiskeri, og fiskeproducenter. 
               
               
                  Da det ikke kan forudses, hvornår krisen slutter, kan det hurtigt føre til ophør med aktiviteter og virksomhedslukninger i en sektor, der er meget følsom over for cykliske udsving. Krisen kan derfor føre til voldsomme socioøkonomiske konsekvenser i visse lokalsamfund, hvor fiskeri og akvakulturproduktion er af central betydning. Kystfiskeri af mindre omfang repræsenterer næsten 75 % af alle aktive fiskerfartøjer og tegner sig for mere end 55 % af den direkte beskæftigelse. Dermed udgør kystfiskeri den vigtigste økonomiske aktivitet i mange kystområder. Akvakultursektoren holder liv i kystsamfund og landdistrikter. Erhvervsdrivende i fiskeri- og akvakultursektoren, der hovedsagelig er mikrovirksomheder, har som regel ikke de finansielle reserver til at dække løbende omkostninger. Når deres aktiviteter ophører, giver det forstyrrelser i afsætningskæderne. 
               
               
                  Fiskerierhvervet falder til forskel fra økonomiens øvrige sektorer ind under Unionens enekompetence og reguleres på EU-niveau inden for rammerne af en fælles politik, hvilket udelukker nationale bestemmelser, herunder dem, der vedrører økonomisk støtte. Betingelserne for offentlig støtte reguleres af EHFF. 
               
               
                  Kommissionen arbejder derfor i øjeblikket på at vedtage et forslag til lovgivning om ændring af forordning (EU) nr. 508/2014 (EHFF-forordningen) og forordning (EU) nr. 1379/2013 (forordningen om den fælles markedsordning) med henblik indførelse af særlige foranstaltninger i EHFF, som skal afbøde konsekvenserne af covid-19-udbruddet for fiskeri- og akvakultursektoren. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 43, stk. 2, og artikel 175 i traktaten om Den Europæiske Unions funktionsmåde. 
            
            
               •Nærhedsprincippet (for områder, der ikke er omfattet af enekompetence) 
            
            
               Bestemmelserne i dette forslag gennemføres ved delt forvaltning i overensstemmelse med bestemmelserne i finansforordningen. 
            
            
               •Proportionalitetsprincippet
            
            
               De foreslåede bestemmelser er i overensstemmelse med proportionalitetsprincippet, eftersom de er hensigtsmæssige og nødvendige, og der ikke findes andre mindre restriktive foranstaltninger til at opnå de ønskede politiske mål. 
            
            
               •Valg af retsakt
            
            
               Foreslået retsakt: Europa-Parlamentets og Rådets forordning.
            
            
               3.FORSLAGETS INDHOLD
            
         
         
            
               De foreslåede særlige foranstaltninger til afbødning af konsekvenserne af covid-19-udbruddet for fiskeri- og akvakultursektoren omfatter:
            
            
               –støtte til fiskere for det midlertidige ophør af fiskeriaktiviteter som følge af covid-19-udbruddet
            
            
               –støtte til akvakulturbrugere for den midlertidige indstilling eller nedsættelse af produktionen som følge af covid-19-udbruddet
            
            
               –støtte til producentorganisationer og sammenslutninger af producentorganisationer for oplagring af fiskevarer og akvakulturprodukter i overensstemmelse med den fælles markedsordning.
            
            
               Det foreslås, at disse foranstaltninger anvendes med tilbagevirkende kraft fra den 1. februar 2020 og indtil den 31. december 2020. 
            
            
               De øvrige ændringer af EHFF-forordningen har til formål at sikre en fleksibel omfordeling af de finansielle ressourcer inden for rammerne af de operationelle programmer ved at:
            
            
               –slette de beløb, der er afsat i henhold til artikel 13, bortset fra de beløb, der vedrører fiskerikontrol, indsamling af videnskabelige data og godtgørelser for ekstraomkostninger i regionerne i den yderste periferi
            
            
               –tilpasse den forenklede procedure for ændring af operationelle programmer med henblik på indførelse af de særlige foranstaltninger og omfordeling af de finansielle midler til disse.
            
            
               De specifikke EHFF-foranstaltninger suppleres med en ændring af forordningen om den fælles markedsordning for at:
            
            
               –gøre det muligt at anvende oplagringsordningen, hvis medlemsstaterne ikke har fastsat og offentliggjort udløsningspriser
            
            
               –gøre det muligt for akvakulturproducentorganisationerne at drage fordel af oplagringsordningen.
            
            
               4.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               
                  Kommissionen har hørt de berørte parter ved at indhente bidrag fra producentorganisationerne i fiskeri- og akvakultursektoren, de rådgivende råd, ligesom den har modtaget feedback om markedsudviklingen og eventuelle afhjælpende foranstaltninger fra erhvervssammenslutninger, individuelle erhvervsdrivende og medlemsstaterne. De berørte parters vurdering af krisesituationen og af, hvordan virkningerne heraf skal håndteres, er næsten fuldstændig enslydende og sammenhængende. Kommissionen har taget hensyn til denne feedback ved udarbejdelsen af dette forslag.
               
            
            
               5.VIRKNINGER FOR BUDGETTET
            
            
               Den foreslåede ændring indebærer ingen ændringer af de årlige lofter for forpligtelses- og betalingsbevillinger i den flerårige finansielle ramme, jf. bilag I til forordning (EU) nr. 1311/2013. Den årlige fordeling af forpligtelsesbevillingerne til EHFF er uændret.
            
            
               Eftersom fiskeri- og akvakulturaktiviteterne enten er lukket ned eller er væsentligt reduceret, er det ikke muligt at gennemføre de nuværende EHFF-foranstaltninger og operationelle programmer på normal vis. Hvis ikke der træffes effektive foranstaltninger til bekæmpelse af krisen, er der ikke mange chancer for, at EHFF vil være gennemført fuldt ud ved udgangen af den nuværende programmeringsperiode. Medlemsstaterne bør derfor have mulighed for med kort varsel at omfordele de eksisterende finansielle midler i deres operationelle programmer til de særlige foranstaltninger. Denne mulighed vil blive begrænset af de budgetbevillinger, som medlemsstaterne allerede har modtaget, og som de ikke må overskride.
            
            
               De betalingsbevillinger, der er til rådighed i 2020-budgettet for EHFF, gør det muligt at skifte mellem Unionens prioriteter i de operationelle programmer. De nye foranstaltninger vil faktisk i vid udstrækning erstatte de oprindeligt planlagte initiativer, som nu er ved at blive stoppet på grund af den generelle nedgang i den økonomiske aktivitet. De foreslåede foranstaltninger har derfor til formål at sikre en effektiv gennemførelse af 2020-budgettet og anvendelse af de midler, der er tildelt EHFF i programmeringsperioden 2014-2020. 
            
            
               Kommissionen vil nøje overvåge virkningen af den foreslåede ændring af betalingsbevillingerne i 2020 under hensyntagen til både budgettets gennemførelse og de reviderede prognoser fra medlemsstaterne.
            
            
               2020/0059 (COD)
            
            
               Forslag til
            
         
         
            
               EUROPA-PARLAMENTETS OG RÅDETS FORORDNING
            
            
               om ændring af forordning (EU) nr. 1379/2013 og forordning (EU) nr. 508/2014 for så vidt angår særlige foranstaltninger til afbødning af konsekvenserne af covid-19-udbruddet for fiskeri- og akvakultursektoren
               
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 43, stk. 2, og artikel 175, 
            
            
               som henviser til forslag fra Europa-Kommissionen,
            
            
               efter fremsendelse af udkastet til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  1
               , 
            
            
               efter den almindelige lovgivningsprocedure, og
            
            
               ud fra følgende i betragtninger:
            
            
               (1)Fiskeri- og akvakultursektoren er særlig hårdt ramt af markedsforstyrrelser, der er forårsaget af et betydeligt fald i efterspørgslen som følge af covid-19-udbruddet. Lukningen af salgscentre, markeder, salgssteder og distributionskanaler har ført til et betydeligt fald i priser og mængder. Faldet i efterspørgslen og priserne har sammen med forsyningskædens sårbarhed og kompleksitet betydet, at fiskeriet og produktionen af fiskevarer er tabsgivende. Derfor er fiskerne tvunget til at blive i havn, og akvakulturproducenterne vil være nødt til at kassere eller destruere produkter inden for få uger. 
            
            
               (2)Det bør være muligt for Den Europæiske Hav- og Fiskerifond (EHFF), oprettet ved forordning (EU) nr. 508/2014
                  2
               , at yde støtte til særlige foranstaltninger indtil den 31. december 2020 for at afbøde konsekvenserne af covid-19-udbruddet i fiskeri- og akvakultursektoren. Foranstaltningerne bør omfatte støtte til det midlertidige ophør med fiskeriaktiviteter, herunder til ferskvandsfiskeri, og for den midlertidige indstilling eller nedsættelse af akvakulturproduktionen, forudsat at dette skyldes covid-19-udbruddet. De særlige foranstaltninger bør også omfatte støtte til producentorganisationer og sammenslutninger af producentorganisationer for oplagring af fiskevarer og akvakulturprodukter i overensstemmelse med forordning (EU) nr. 1379/2013
                  3
               . Udgifter vedrørende operationer, der støttes inden for rammerne af disse foranstaltninger, bør være støtteberettigede fra den 1. februar 2020.
            
            
               (3)De midler, der er til rådighed for forpligtelser fra EHFF under delt forvaltning, bør fordeles på en sådan måde, at der sikres faste beløb til fiskerikontrol, indsamling af videnskabelige data og godtgørelse af meromkostninger i regionerne i den yderste periferi. De øvrige midler, der er omfattet af delt forvaltning, bør tildeles af medlemsstaterne på grundlag af deres behov.
            
            
               (4)På baggrund af de betydelige sociale og økonomiske konsekvenser af covid-19-udbruddet og økonomiens behov for likviditet bør det være muligt at yde støtte til det midlertidige ophør med fiskeriaktiviteter, der skyldes covid-19-krisen, med en maksimumssats for medfinansiering på 75 % af de støtteberettigede offentlige udgifter.
            
            
               (5)Da der er behov for fleksibilitet i omfordelingen af finansielle midler til at imødegå konsekvenserne af covid-19-udbruddet, bør støtte for midlertidigt ophør med fiskeriaktiviteter, der skyldes dette udbrud, ikke være omfattet af en øvre støttegrænse. Dette bør ikke berøre de gældende øvre støttegrænser for de øvrige tilfælde af midlertidigt ophør. Forpligtelsen til at fratrække støtte, der er ydet til midlertidigt ophør, fra støtte, der er ydet for endeligt ophør af fiskeriaktiviteter til det samme fartøj, bør fortsat være gældende.
            
            
               (6)På grund af den hastende karakter af den nødvendige støtte bør det være muligt at udvide den forenklede procedures anvendelsesområde til at omfatte ændringer af operationelle programmer vedrørende de særlige foranstaltninger og omfordeling af de finansielle midler hertil for at imødegå konsekvenserne af covid-19-udbruddet. Denne forenklede procedure bør omfatte alle de ændringer, der er nødvendige med henblik på fuld gennemførelse af de pågældende foranstaltninger, herunder deres indførelse og en beskrivelse af de anvendte metoder til beregning af støtten.
            
            
               (7)Da producentorganisationerne spiller en central rolle i forbindelse med håndteringen af krisen, bør loftet for støtte til produktions- og afsætningsplaner forhøjes til 12 % af den gennemsnitlige årlige værdi af den produktion, der bringes i omsætning. Med henblik på denne støtte bør det også være muligt for medlemsstaterne at yde forskud på op til 100 % af den finansielle støtte til producentorganisationer.
            
            
               (8)På baggrund af den pludselige afbrydelse af fiskeri- og akvakulturaktiviteter som følge af covid-19-udbruddet og den deraf følgende risiko for, at markederne for fiskevarer og akvakulturprodukter bringes i fare, bør der indføres en ordning for oplagring af fiskevarer og akvakulturprodukter til konsum. Dette vil skabe større markedsstabilitet, mindske risikoen for, at sådanne produkter går til spilde eller omdirigeres til andre formål end konsum, og bidrage til at afbøde krisens konsekvenser med hensyn til produkternes tilbagevenden. Nævnte ordning skal gøre det muligt for fiskeri- og akvakulturproducenter at anvende de samme konserverings- og bevaringsteknikker for arter, der ligner hinanden, og fortsat sikre loyal konkurrence mellem producenterne.
            
            
               (9)På grund af den pludselige og store nedgang i efterspørgslen efter fiskevarer og akvakulturprodukter, der er en følge af covid-19-udbruddet, bør det være muligt at forhøje de mængder, der er berettiget til oplagringsstøtte, til 25 % af de årlige mængder af de pågældende produkter, som den pågældende producentorganisation har udbudt til salg.
            
            
               (10)For at sætte medlemsstaterne i stand til at reagere hurtigt på det pludselige og uforudsigelige covid-19-udbrud bør de have ret til at fastsætte udløsningspriser for deres producentorganisationer med henblik på udløsning af oplagringsordningen. Disse udløsningspriser bør fastsættes på en sådan måde, at der opretholdes fair konkurrence mellem de erhvervsdrivende.
            
            
               (11)På grund af den hastende karakter af den nødvendige støtte bør denne forordning træde i kraft snarest muligt.
            
         
         
            
               (12)Forordning (EU) nr. 1379/2013 og forordning (EU) nr. 508/2014 bør derfor ændres –
            
            
               VEDTAGET DENNE FORORDNING:
            
            
               Artikel 1
               Ændring af forordning (EU) nr. 508/2014
            
            
               I forordning (EU) nr. 508/2014 foretages følgende ændringer:
            
            
               (1)Artikel 13 affattes således:
            
            
               "Artikel 13
               Budgetmidler under delt forvaltning
            
            
               1.De midler, der er til rådighed til forpligtelser fra EHFF for perioden 2014-2020 under delt forvaltning, andrager 5 749 331 600 EUR i nuværende priser i overensstemmelse med den årlige fordeling, der er vist i bilag II.
            
            
               2.580 000 000 EUR af de budgetmidler, der er omhandlet i stk. 1, tildeles kontrol- og håndhævelsesforanstaltninger som omhandlet i artikel 76.
            
            
               3.520 000 000 EUR af de budgetmidler, der er omhandlet i stk. 1, tildeles foranstaltninger vedrørende dataindsamling som omhandlet i artikel 77.
            
            
               4.192 500 000 EUR af de budgetmidler, der er omhandlet i stk. 1, tildeles som godtgørelse til regioner i den yderste periferi i henhold til afsnit V, kapitel V. Denne godtgørelse må pr. år ikke overskride:
            
            
               (a)6 450 000 EUR for Azorerne og Madeira
            
            
               (b)8 700 000 EUR for De Kanariske Øer
            
            
               (c)12 350 000 EUR for de franske regioner i den yderste periferi som omhandlet i artikel 349 i TEUF.
            
            
               5.Medlemsstaterne har mulighed for indbyrdes ombytteligt at anvende midler, der er til rådighed i henhold til stk. 2 og 3."
            
            
               (2)Artikel 16, stk. 1, affattes således:
            
            
               "1. De midler, der er til rådighed til forpligtelser for medlemsstaterne som omhandlet i artikel 13, stk. 1, for perioden 2014-2020, jf. tabellen i bilag II, fastsættes på grundlag af følgende objektive kriterier:"
            
            
               (3)I artikel 22, stk. 2, tilføjes følgende som litra e):
            
            
               "e) ændringer til de operationelle programmer vedrørende den støtte, der er omhandlet i artikel 33, stk. 1, litra d), artikel 35, artikel 44, stk. 4a), artikel 55, stk. 1, litra b), artikel 57, artikel 66 og artikel 67, herunder omfordelingen af de finansielle midler dertil, med henblik på afbødning af konsekvenserne af covid-19-udbruddet."
            
            
               (4)Artikel 22, stk. 3, affattes således:
            
            
               "3. Stk. 2 finder ikke anvendelse på den støtte, der er omhandlet i artikel 33, stk. 1, litra a)-c), artikel 34 og artikel 41, stk. 2."
            
         
         
            
               (5)Artikel 25, stk. 3, affattes således:
            
            
               "3. Med forbehold af stk. 5 må det samlede finansielle bidrag fra EHFF til foranstaltningerne i artikel 33, stk. 1, litra a)-c), og i artikel 34 og til udskiftning eller modernisering af hoved- eller hjælpemotorer, jf. artikel 41, må ikke overstige den højeste af følgende to tærskler:"
            
            
               (6)Artikel 33, stk. 1 og 2, affattes således: 
            
            
               "1. EHFF kan støtte finansiering af foranstaltninger til midlertidigt ophør med fiskeriaktiviteter i følgende tilfælde: 
            
            
               a) gennemførelse af foranstaltninger truffet af Kommissionen eller hasteforanstaltninger truffet af medlemsstaterne som omhandlet i henholdsvis artikel 12 og 13 i forordning (EU) nr. 1380/2013 eller bevarelsesforanstaltninger som omhandlet i artikel 7 i nævnte forordning, herunder fiskeriforbudsperioder 
            
            
               b) ikke-forlængelse af en partnerskabsaftale for bæredygtigt fiskeri eller tilhørende protokoller 
            
            
               c) hvis det midlertidige ophør er fastsat i en forvaltningsplan, der er vedtaget i overensstemmelse med Rådets forordning (EF) nr. 1967/2006, eller i en flerårig plan, der er vedtaget i henhold til artikel 9 og 10 i forordning (EU) nr. 1380/2013, og hvis, baseret på videnskabelig rådgivning, en reduktion af fiskeriindsatsen er nødvendig for at nå de målsætninger, der er fastsat i artikel 2, stk. 2, og stk. 5, litra a), i forordning (EU) nr. 1380/2013
            
            
               d) hvis det midlertidige ophør sker mellem den 1. februar og den 31. december 2020 som følge af covid-19-udbruddet, herunder for fartøjer, der opererer i medfør af en fiskeripartnerskabsaftale.
            
            
               Uanset artikel 65, stk. 9, første afsnit, i forordning (EU) nr. 1303/2013 er udgifter afholdt til operationer, der modtager støtte i henhold til litra d), støtteberettigede fra den 1. februar 2020.
            
            
               2. Den støtte, der er omhandlet i stk. 1, litra a)-c), kan ydes for en periode på højst seks måneder pr. fartøj i perioden 2014-2020. Denne maksimale varighed finder ikke anvendelse på den støtte, der er omhandlet i litra d) i nævnte stykke."
            
            
               (7) I artikel 44 foretages følgende ændringer:
            
            
               a) Følgende tilføjes som stk. 4a:
            
            
               "4a. EHFF kan støtte finansiering af foranstaltninger til midlertidigt ophør med fiskeriaktiviteter, som skyldes covid-19-udbruddet, jf. artikel 33, stk. 1, litra d), i henhold til de betingelser, der er fastlagt i artikel 33."
            
            
               b) Stk. 5 affattes således:
            
            
               "5. Med henblik på stk. 1 og stk. 4a:
            
            
               a)
                     forstås henvisningerne i artikel 30, 32, 33, 38, 39, 41 og 42 til fiskerfartøjer som henvisninger til fartøjer, der udelukkende opererer i ferskvand
            
            
               b) forstås henvisninger i artikel 38 til havmiljøet som henvisninger til det miljø, hvor fiskerfartøjet til ferskvandsfiskeri opererer."
            
            
               (8) Artikel 55 affattes således:
            
            
               "Artikel 55
               Folkesundhedsforanstaltninger
            
            
               1.EHFF kan yde støtte til følgende godtgørelsesordninger:
            
         
         
            
               a) godtgørelse til bløddyrsopdrættere for midlertidig indstilling af høst af opdrættede bløddyr, når sådan indstilling udelukkende sker af hensyn til folkesundheden
            
            
               b) godtgørelse til akvakulturbrugere for den midlertidige indstilling eller nedsættelse af produktionen, der er sket mellem den 1. februar og den 31. december 2020 som følge af covid-19-udbruddet.
            
            
               2.Der kan kun ydes støtte i henhold til stk. 1, litra a), hvis indstillingen af høsten som følge af kontaminering af bløddyr er resultatet af spredning af toksisk plankton eller forekomst af biotoksinholdigt plankton, og forudsat at:
            
            
               a) kontamineringen varer i mere end fire måneder i træk, eller
            
            
               b) tabet som følge af indstillingen af høsten beløber sig til mere end 25 % af den pågældende virksomheds årsomsætning beregnet på grundlag af denne virksomheds gennemsnitsomsætning i tre kalenderår forud for det år, hvor høsten blev indstillet.
            
            
               Med henblik på første afsnit, litra b), kan medlemsstaterne indføre særlige beregningsmetoder for virksomheder, der har fungeret i under tre år.
            
            
               3.Der kan højst ydes godtgørelse i henhold til stk. 1, litra a), i højst 12 måneder i hele programmeringsperioden. Dette kan i behørigt begrundede tilfælde forlænges en gang med højst endnu 12 måneder op til samlet højst 24 måneder.
            
            
               Uanset artikel 65, stk. 9, første afsnit, i forordning (EU) nr. 1303/2013 er udgifter afholdt til operationer, der modtager støtte i henhold til stk. 1, litra b), støtteberettigede fra den 1. februar 2020."
            
            
               (9) Artikel 66, stk. 3 og 4, affattes således:
            
            
               "3. Støtte, som ydes pr. producentorganisation pr. år i henhold til denne artikel, må ikke overstige 12 % af den gennemsnitlige årlige værdi af den produktion, der er bragt i omsætning af denne producentorganisation i løbet af de foregående tre kalenderår. For hver ny anerkendt producentorganisation må denne støtte ikke overstige 12 % af den gennemsnitlige årlige værdi af den produktion, der er bragt i omsætning fra denne organisations medlemmer i løbet af de foregående tre kalenderår."
            
            
               "4. Den berørte medlemsstat kan give et forskud på mellem 50 % og 100 % af den finansielle støtte, efter at produktions- og afsætningsplanen er godkendt i overensstemmelse med artikel 28, stk. 3, i forordning (EU) nr. 1379/2013."
            
            
               (10) Artikel 67, stk. 1 og 2, affattes således:
            
            
               "1. Hvis det er nødvendigt for at imødegå covid-19-udbruddet, kan EHFF støtte godtgørelse til anerkendte producentorganisationer og sammenslutninger af producentorganisationer, som oplagrer de fiskevarer eller akvakulturprodukter, der er opført i bilag II til forordning (EU) nr. 1379/2013 eller de varer henhørende under KN-kode 0302, der er opført i punkt a) i bilag I til forordning (EU) nr. 1379/2013, forudsat at disse varer og produkter er oplagret i overensstemmelse med artikel 30 og 31 i forordning (EU) nr. 1379/2013, og på følgende betingelser:
            
            
               a)
                     størrelsen af oplagringsstøtten overstiger ikke størrelsen af de tekniske og finansielle omkostninger til de tiltag, der er nødvendige til stabilisering og oplagring af de pågældende produkter
            
            
               b) de mængder, der kan ydes oplagringsstøtte for, overstiger ikke 25 % af de årlige mængder af de berørte produkter, som er sat til salg af producentorganisationen
            
            
               c) den finansielle støtte, som ydes per år, overstiger ikke 20 % af den gennemsnitlige årlige værdi af den produktion, der er bragt i omsætning fra medlemmerne af producentorganisationen i perioden 2017-2019.
            
            
               Med henblik på første afsnit, litra c), tages den gennemsnitlige årlige værdi af den produktion, der er bragt i omsætning i de første tre år af sådanne medlemmers produktion, i betragtning i tilfælde af, at medlemmerne af producentorganisationen ikke har haft nogen produktion, der er bragt i omsætning i perioden 2017-2019."
            
            
               2. Den i stk. 1 omhandlede støtte skal være udfaset den 31. december 2020. 
            
            
               Uanset artikel 65, stk. 9, første afsnit, i forordning (EU) nr. 1303/2013 er udgifter afholdt for operationer, der modtager støtte i henhold til denne artikel, støtteberettigede fra den 1. februar 2020."
            
            
               (11) Artikel 79, stk. 2, udgår.
            
         
         
            
               (12) Artikel 94, stk. 3, litra c), affattes således:
            
            
               c) 50 % af de støtteberettigede offentlige udgifter til den støtte, der er omhandlet i artikel 33, stk. 1, litra a)-c), artikel 34 og artikel 41, stk. 2".
            
            
               Artikel 2
               Ændring af forordning (EU) nr. 1379/2013
            
            
               I forordning (EU) nr. 1379/2013 foretages følgende ændringer:
            
            
               (1) I artikel 8, stk. 3, tilføjes følgende som litra f):
            
            
               "f) forvalte ordningen for midlertidig oplagring af akvakulturprodukter i overensstemmelse med nærværende forordnings artikel 30 og 31."
            
            
               (2) Artikel 30 affattes således:
            
            
               "Artikel 30
               Oplagringsordning
            
            
               Producentorganisationerne i fiskeri- og akvakultursektoren kan modtage finansiel støtte til oplagring af de varer, der er opført i bilag II, eller til de varer henhørende under KN-kode 0302, der er opført i punkt a) i bilag I til forordning (EU) nr. 1379/2013, forudsat at:
            
            
               a)
                     betingelserne for oplagringsstøtte som fastsat i forordning (EU) nr. 508/2014 er opfyldt
            
            
               b)
                     varerne har været bragt i omsætning af producentorganisationerne, men der er ikke fundet en køber, der er villig til at betale den udløsningspris, der er omhandlet i artikel 31
            
            
               c)
                     varerne, hvis relevant, opfylder de fælles handelsnormer, der er udarbejdet i overensstemmelse med artikel 33, og er af en sådan kvalitet, at de egner sig til konsum
            
            
               d)
                     varerne er stabiliseret eller forarbejdet og oplagret i bassiner eller bure, ved frysning, enten om bord på fartøjet eller i faciliteter på land, eller ved saltning, tørring, marinering, eller eventuelt kogning eller pasteurisering, uanset om de er fileterede, opskårne eller eventuelt hovedskårne
            
            
               e)
                     akvakulturprodukter ikke oplagres levende
            
            
               f)
                     varerne tages ud af oplagring og genindføres på et senere tidspunkt på markedet med henblik på konsum
            
            
               g)
                     varerne forbliver på lager i mindst fem dage."
            
            
               (3) I artikel 31 foretages følgende ændringer:
            
            
               a) Stk. 1 affattes således:
            
            
               "Før årets begyndelse kan hver enkelt producentorganisation foreslå en pris, der udløser oplagringsordningen i artikel 30 for de varer, der er opført i bilag II, eller de varer henhørende under KN-kode 0302, der er opført i punkt a) i bilag I til forordning (EU) nr. 1379/2013."
            
            
               b) Følgende tilføjes som stk. 5:
            
         
         
            
               "5. Hvis en medlemsstat ikke har fastsat de i stk. 4 nævnte udløsningspriser før covid-19-udbruddet, fastsætter medlemsstaten straks de pågældende udløsningspriser på grundlag af de kriterier, der er omhandlet i denne artikels stk. 2 og 3. Priserne offentliggøres."
            
            
               Artikel 3
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        EUT C , , s. .
               
               
                  
                     (2)
                  
                        Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (EUT L 149 af 20.5.2014, s. 1).
               
               
                  
                     (3)
                  
                        Europa-Parlamentets og Rådets forordning (EU) nr. 1379/2013 af 11. december 2013 om den fælles markedsordning for fiskevarer og akvakulturprodukter, om ændring af Rådets forordning (EF) nr. 1184/2006 og (EF) nr. 1224/2009 og om ophævelse af Rådets forordning (EF) nr. 104/2000 (EUT L 354 af 28.12.2013, s. 1).